

RĪGAS DAUGAVGRĪVAS VIDUSSKOLA

Parādes iela 5C, Rīga, LV-1016, tālrunis 67474432, fakss 67430210, e-pasts rdvs@riga.lv

IEKŠĒJIE NOTEIKUMI

Rīgā

|  |  |
| --- | --- |
| 01.10.2020. |  Nr.VSD-20-16-nts |

**Izglītojamo sasniegumu vērtēšanas kārtība**

*Izdoti saskaņā ar Vispārējās izglītības likuma 10.panta trešās daļas*

 *2.punktu, Ministru kabineta2018. gada 27. novembra noteikumiem Nr. 747*

*“Noteikumi par valsts pamatizglītības standartu un pamatizglītības*

*programmu paraugiem” 15. punktu, Ministru kabineta 2019. gada 3.septembra*

 *noteikumiem Nr. 416 “Noteikumi par valsts vispārējās vidējās izglītības standartu*

 *un vispārējās vidējās izglītības programmas paraugiem” 20. punktu*

# Vispārīgie jautājumi

1. Iekšējie noteikumi nosaka Rīgas Daugavgrīvas vidusskolas (turpmāk – Skola) izglītojamo mācību sasniegumu vērtēšanas kārtību un organizāciju Skolā, nodrošinot izglītojamo snieguma vērtēšanas kvalitāti atbilstoši normatīvo aktu prasībām.
2. Izglītojamo mācību sasniegumu vērtēšanas mērķis:
	1. veidot vienotu pieeju vērtēšanai kā integrētai izglītības procesa sastāvdaļai Skolā;
	2. iegūt objektīvu un profesionālu skolēna kompetenču (zināšanu, prasmju, attieksmju) un paveiktā darba līmeņa konkrētā tēmā un laikā konkrētā mācību priekšmetā snieguma raksturojumu;
	3. iegūt iespējami precīzu atgriezenisko saiti un informāciju, lai varētu uzlabot mācīšanu un mācīšanos.
3. Izglītojamo mācību sasniegumu vērtēšanas uzdevumi:
	1. sekmēt izglītojamo atbildību par sasniedzamo rezultātu mācību procesā;
	2. sniegt pedagogam informāciju par mācīšanas kvalitāti un tās nepieciešamajiem uzlabojumiem;
	3. veicināt regulāru atgriezenisko saiti par izglītojamo sasniedzamajiem rezultātiem un mācīšanos;
	4. izvērtēt katra izglītojamā mācību snieguma un izaugsmes dinamiku;
	5. veicināt pedagogu, izglītojamo un tiesisko pārstāvju sadarbību.
4. Izglītības vērtēšanas pamatprincipus un kārtību, mācību sasniegumu vērtēšanas formas un metodiskos paņēmienus nosaka Ministru kabineta noteikumi.
5. Iekšējos noteikumos lietotie termini:
	1. aprakstošais vērtējums - īss mutvārdu vai rakstisks vērtējums par izglītojama mācību darbību, darba stilu, saskarsmes un sadarbības prasmēm, attieksmi pret mācībām un mācību sasniegumu attīstības dinamiku;
	2. starpvērtējums - mācību sasniegumu izvērtējums mācību laikā, kad vēl iespējams mainīt procesa gaitu un rezultātus, lai pedagogs sadarbībā ar izglītojamo veiktu nepieciešamo mācīšanās procesa korekciju, lai motivētu izglītojamo sasniegumu uzlabošanai;
	3. diagnosticējošo vērtēšanu pedagogs var veikt, lai noteiktu izglītojamā mācīšanās vajadzības un plānotu turpmāko mācīšanās procesu. Vērtējumu atspoguļo procentos.
	4. formatīvo vērtēšanu veic mācību procesā, lai izglītojamais saņemtu atgriezenisko saiti par savu sniegumu un uzlabotu mācīšanos. Vērtējumu izsaka mutiski, vai arī atspoguļo procentos;
	5. summatīvo vērtēšanu veic temata vai tā daļas noslēgumā, lai novērtētu un dokumentētu izglītojamā mācīšanās rezultātu. Summatīvajā vērtējumā var iekļaut kritērijus, kas atspoguļo mācību sasniegumu attīstības dinamiku, ieradumus un attieksmes. Summatīvo vērtējumu atspoguļo ar apguves līmeņiem "sācis apgūt" (S), "turpina apgūt" (T), "apguvis"(A), "apguvis padziļināti" (P) (turpmāk - STAP) 1.- 3. klasēs, ar ballēm 4.- 12.klasēs
	6. semestra un gada vērtēšanu veic attiecīgā mācību posma noslēgumā, lai apkopotu un dokumentētu kā izglītojamais ir apguvis plānoto sasniedzamo rezultātu mācīšanās posma noslēgumā;
	7. pašvērtējums - paša izglītojama mācību sasniegumu, darbības, rīcības vērtējums.
6. Mācību sasniegumu vērtēšanas veidus, to apjomu, skaitu, izpildes laiku un vērtēšanas kritērijus nosaka mācību priekšmeta pedagogs, ievērojot Skolas īstenoto izglītības programmu, attiecīgā mācību priekšmeta programmu un šos noteikumus.
7. Skola aktualizē informāciju par izglītojamo mācību sasniegumu vērtēšanas kārtību Skolas tīmekļa vietnē.

# Mācību sasniegumu vērtēšanas plānošana un organizēšana

1. Direktores vietnieki izglītības jomā:
	1. pārrauga izglītojamo mācību sasniegumu vērtēšanas procesa atbilstību normatīvo aktu prasībām, tajā skaitā šiem noteikumiem;
	2. ne retāk kā reizi mēnesī pārbauda kā tiek izdarīti ieraksti par skolēnu mācību sasniegumiem skolvadības sistēmā;
	3. organizē sarunas ar pedagogiem par izglītojamo mācību sasniegumu vērtēšanas problēmjautājumiem;
	4. nodrošina mediācijas procesu izglītojamo sniegumu vērtējumu strīdīgos jautājumos.
2. Pamatojoties uz pamatizglītības, vidējās izglītības standartiem un Skolas izglītojamo mācību sasniegumu vērtēšanas kārtību mācību priekšmetu pedagogi izstrādā pārbaudes darbu saturu un nosaka pārbaudes darbu skaitu, kā arī mājas darbu skaitu katrā mācību priekšmetā.
3. Ja priekšmetā, pēc mācību programmas ir paredzēta:
	1. 1 mācību stunda nedēļā, tad tiek plānoti 3 pārbaudes darbi semestrī;
	2. 2 mācību stunda nedēļā, tad tiek plānoti 3 pārbaudes darbi semestrī;
	3. 3 mācību stunda nedēļā, tad tiek plānoti 4 pārbaudes darbi semestrī;
	4. 4 mācību stunda nedēļā, tad tiek plānoti 4 pārbaudes darbi semestrī;
	5. 5 mācību stunda nedēļā, tad tiek plānoti 4-5 pārbaudes darbi semestrī;
	6. 6 mācību stunda nedēļā, tad tiek plānoti 5-6 pārbaudes darbi semestrī.
4. Pedagogiem pārbaudes darbos, kas tiek vērtēti ar atzīmi, izglītojam ir jādod iespēja saņemt maksimālo vērtējumu 10 baļļu skalā. Mājas darbs tiek vērtēts ar ieskaitīts (i)/ neieskaitīts (ni).
5. Valodas, literatūras un matemātikas mācību priekšmetos pedagogs mēnesī labo vismaz tik daudz skolēnu rakstu darbu, tai skaitā mājas darbu, cik stundu mācību priekšmetā ir nedēļā.
6. Mācību priekšmetu pedagogi veic analīzi un kopā ar mācību jomu vadītājiem apspriež diagnosticējošo, pārbaudes un valsts pārbaudes darbu mācību gada rezultātus.
7. Mācību priekšmetu pedagogi:
	1. katra mācību semestra sākumā mācību priekšmeta pedagogs iepazīstina izglītojamos ar mācību sasniegumu vērtēšanas veidiem, pārbaudes darbu skaitu, apjomu, izpildes laiku un semestra vērtējuma iegūšanas nosacījumiem;
	2. nodrošina izglītojamo sasniegumu vērtēšanu atbilstoši valsts pamatizglītības un valsts vispārējās vidējās izglītības standartiem, priekšmetu standartiem, izglītības iestādes metodiskās padomes lēmumiem un direktora rīkojumiem.
	3. reizi mēnesī aktualizē noslēguma pārbaudes darbu plānu skolvadības sistēmā “E-klase” (turpmāk – skolvadības sistēma);
	4. pirms pārbaudes darba, neatkarīgi no tā formas, iepazīstina izglītojamos ar vērtēšanas kritērijiem;
	5. skolvadības sistēmā ieraksta darba formu un tematu, kā arī kritērijus jebkuram pārbaudes darbam;
	6. nodrošina pārbaudes darbu skaitu semestrī atbilstoši Skolas vērtēšanas kartībai:
8. Dienā klasei var ieplānot ne vairāk, kā divus pārbaudes darbus, veicot atbilstošo ierakstu skolvadības sistēmā.
9. Izglītojamam, lai saņemtu semestra vērtējumu mācību priekšmetā, ir jāiegūst vērtējumi visos tematiskos pārbaudes darbos:
10. Ja izglītojamais attaisnojošu iemeslu dēļ nav piedalījies tematiskos pārbaudes darbos, pedagogs pēc saskaņošanas ar direktora vietnieku izglītības jomā var izstrādāt konsolidēto pārbaudes darbu par visām konkrētā semestrī apgūtajām mācību satura tēmām un izglītojamā pārbaudes darbā iegūtais vērtējums ir uzskatāms par semestra vērtējumu attiecīgajā mācību priekšmetā.
11. Izliekot semestra vērtējumu mācību priekšmetā:
	1. pamatizglītībā – ņem vērā uzlabotos/augstākos vērtējumus tēmas noslēguma pārbaudes darbos;
	2. vidēja izglītībā - ņem vērā atkāroti rakstīta tēmas noslēguma pārbaudes darba vērtējumu.
	3. ņem vērā tematiskās pārbaudes darba vērtējumus, kā arī izglītojamā pozitīvu vērtējumu dinamiku mājas un patstāvīgo darbu izpildē.
12. Ja izglītojamais nav piedalījies pārbaudes darbā, skolvadības sistēmā fiksē izglītojama mācību priekšmeta stundas kavējumu un pārbaudes darba neizpildi (“nv”). Divu nedēļu laikā pēc prombūtnes ar mācību priekšmeta pedagoga saskaņotā laikā izglītojamam jāpilda līdzvērtīgs darbs.
13. Apzīmējumu “nav vērtējuma” (“nv”) lieto:
	1. ja izglītojamais nav piedalījies mācību stundā, kurā notiek pārbaudes darbs;
	2. ja izglītojamais ir piedalījies mācību stundā, bet nav iesniedzis darbu;
	3. ja izglītojamais atsakās veikt pārbaudes darbu;
	4. ja rakstiskais pārbaudes darbs nav pildīts atbilstoši darba tehniskām prasībām;
	5. ja mutiskās vai kombinētās formas pārbaudes darbs, prezentācija u.c. pārbaudes darba formas saturs vai izpildes forma neatbilst uzdotajam tematam, satur aizvainojošu, vulgāru, cilvēka cieņu aizskarošu u.tml. informāciju;
	6. ja tiek konstatēts, ka darbs nav veikts patstāvīgi (uzdevumi vai to daļas vairākiem izglītojamiem veikti vienveidīgi).
14. Skolas pedagoģiskās padomes sēdē tiek lemts par papildu mācību pasākumiem un pēcpārbaudījumiem izglītojamam, kuram ir nepietiekama līmeņa vērtējums vai “nv” gadā, atbilstoši normatīvo aktu prasībām.
15. Ja izglītojamais, kurš apgūst pamatizglītības programmu, ir ieguvis mācību priekšmetā apzīmējumu “nv” 1.semestrī, tad Skolas pedagoģiskās padomes sēdē tiek lemts par papildu mācību pasākumiem izglītojamam attiecīgajā mācību priekšmetā 2.semestra laikā. Lai iegūtu vērtējumu mācību priekšmetā, izglītojamam ir jākārto 1.semestra noslēguma pārbaudes darbs par visām konkrētajā semestrī apgūtajām mācību satura tēmām un izglītojama tajā iegūtais vērtējums ir uzskatāms par semestra vērtējumu attiecīgajā mācību priekšmetā. Darba norises laiku nosaka Skolas vadība.
16. Ja izglītojamais, kurš apgūst pamatizglītības programmu, ir ieguvis mācību priekšmetā apzīmējumu “nv” semestrī, izglītojamais attiecīgajā mācību priekšmetā saņem “nv” gadā. Skolas pedagoģiskās padomes sēdē tiek lemts par papildu mācību pasākumiem izglītojamam un pēcpārbaudījumiem atbilstoši normatīvo aktu prasībām.

# Mācību sasniegumu vērtējumu paziņošana

1. Noslēguma pārbaudes darba rezultātus izglītojamiem paziņo un vērtējumus ieliek skolvadības sistēmā ne vēlāk kā 7 (septiņu) darba dienu laikā pēc to kārtošanas. Citus vērtējumus paziņo un ieliek skolvadības sistēmā ne vēlāk kā 5 (piecu) darba dienu laikā pēc to kārtošanas.
2. Mutvārdu pārbaudes darbā izglītojamā vērtējums tiek fiksēts tajā paša dienā, kad notikusi mācību stunda, informējot izglītojamo par saņemto vērtējumu ne vēlāk kā nākamajā mācību stundā.
3. Pedagogs rakstiska pārbaudes darba rezultātus analizē, pēc pieprasījuma ļaujot izglītojamiem iepazīties ar izlaboto pārbaudes darbu. Pēc atgriezeniskās saites sniegšanas izglītojamo pārbaudes darbu uzglabā līdz semestra beigām.
4. Pedagogs atbilstoši Skolas noteiktajai kārtībai nodrošina iespēju izglītojamam un viņa tiesiskajiem pārstāvjiem individuāli iepazīties ar izvērtēto noslēguma pārbaudes darbu (oriģinālu), tā vērtēšanas kritērijiem un iegūto rezultātu.
5. Tiekoties ar tiesiskajiem pārstāvjiem, pedagogam ir atļauts izmantot tikai tos žurnālā vai citos dokumentos izdarītos ierakstus, kas attiecas uz šo tiesisko pārstāvju bērnu. Ja tiesiskie pārstāvji vēlas uzzināt sava bērna sasniegumus salīdzinājumā ar citiem izglītojamiem, informācija jāsniedz, nenosaucot vārdā citus izglītojamos.

# Mācību sasniegumu vērtējuma uzlabošana un pārskatīšana

1. Izglītojamam ir tiesības trīs darba dienu laikā pēc pārbaudes darba vērtējuma paziņošanas lūgt pedagogam sniegt individuālu skaidrojumu par pārbaudes darba vērtējumu.
2. Izglītojamais ir tiesīgs vienu reizi 10 darba dienu laikā, pēc vērtējuma paziņošanas (izņemot semestra vai gada noslēguma pārbaudes darbus), uzlabot pārbaudes darba vērtējumu, vienojoties ar pedagogu par darba veikšanas laiku. Izglītojamais ir atbildīgs par atkārtota pārbaudes darba veikšanu pedagoga noteiktajā termiņā.
3. Neattaisnotu kavējumu, nepietiekamu vērtējumu un zemas mācību motivācijas gadījumos tiek organizētas izglītojamā pārrunas ar mācību priekšmeta pedagogu, klases audzinātāju un skolas vadību, atbalsta personāla pārstāvi, pieaicinot izglītojamā tiesiskos pārstāvjus. Ja tiesiskie pārstāvji nepiedalās individuālajās pārrunās, tad izglītojamā tiesiskos pārstāvjus informē rakstiski par sarunas norisi un plānotajiem pasākumiem informē rakstiski.
4. Gada vērtējuma pārskatīšana notiek atbilstoši ārējo normatīvo aktu prasībām.
5. Gadījumos, kad izglītojamais un/vai viņa tiesiskais pārstāvis vēlās apstrīdēt noslēguma pārbaudes darba vērtējumu un/vai vērtēšanas kritērijus atbilstību mācību saturam, jāraksta pamatotais iesniegums Skolas vadībai, minot konkrētos apstākļus.

# Noslēguma jautājumi

1. 2020./2021. m. g. izglītojamā mācību sniegums mācību gada noslēgumā summatīvā vērtēšanā tiek izteikta:
	1. 1. klasē – apguves līmeņos (STAP);
	2. 2. - 3. klasē - latviešu valodā un literatūrā, mazākumtautības valodā un matemātikā un svešvalodā (3.klasē) - vērtē 10 baļļu skalā, pārējos mācību priekšmetos izglītojamā mācību sasniegumus vērtē aprakstoši;
	3. 4. - 12. klasē – 10 baļļu skalā.
2. 2021./2022. m. g. izglītojamā mācību sniegums mācību gada noslēgumā summatīvā vērtēšanā tiek izteikta:
	1. 1. - 2. klasē – apguves līmeņos (STAP);
	2. 3. klasē - latviešu valodā un literatūrā, mazākumtautības valodā un matemātikā un svešvalodā 3.klasē - vērtē 10 baļļu skalā, pārējos mācību priekšmetos izglītojamā mācību sasniegumus vērtē aprakstoši;
	3. 4. - 12. klasē – 10 baļļu skalā.
3. No 2022./ 2023. m. g. izglītojamā mācību sniegums mācību gada noslēgumā summatīvā vērtēšanā tiek izteikta:
	1. 1. - 3. klasē – apguves līmeņos (STAP)
	2. 4. - 12. klasē – 10 baļļu skalā.
4. Atzīt par spēku zaudējušiem Skolas 2019. gada 14.septembra iekšējos noteikumus Nr.16-nt “Skolēnu mācību sasniegumu vērtēšanas kārtība”.
5. Iekšējie noteikumi stājas spēkā to parakstīšanas brīdī.

|  |  |
| --- | --- |
| Direktore | O.Seļutina |

Bogdanova-Židkova 67474423